google/wiki40b huggingface dataset:
Domashnyaya Bank

Domashnyaya Bank er en grunne som er 60 cm dyp nær Molodezhnaya Station i Enderby Land. Grunnen ligger nær kysten, rundt 0,5 nautiske mil sørvest for Cape Granat. Den ble først kartlagt av Den sovjetiske antarktisekspedisjonen, 1961–62, som kalte den for «Banket Domasjnjaja» (heimebanken), visstnok fordi fen lå nær stasjonen deres.
Denne artikkelen inneholder stoff som er offentlig eiendom fra United States Geological Survey-artikkelen
Brevet fra avdøde

Handling

Det er andre verdenskrig. Arkitekten Poul Henriksen treffer den søte norske kvinnen Gerd i et tilfluktsrom under en luftalarm. De føler seg sterkt tiltrukket av hverandre, men skilles uten å vite hva de heter. Hun har imidlertid betrodd ham at hun er forlovet med en lege. Legens første hustru var narkoman og døde under mystiske omstendigheter. Ett år senere er krigen slutt og de to treffes tilfeldig igjen. De presenterer seg for hverandre. Gerd innbyr Poul til et selskap i sitt hjem. Hun har blitt gift med den legen som hun var forlovet med. Under selskapet går Poul ut på altanen for å trekke frisk luft og blir vitne til at Gerd setter en sprøyte på seg selv i konsultasjonsværelset. Han får mistanke om at hun har blitt narkoman, slik som legens første hustru. Når Gerd plutselig blir irritabel under en spasertur i skogen neste dag, får han bekreftet at hun er avhengig av narkotika. Gerd forteller at hun har funnet et brev, skrevet av legens første hustru, i én av hans bøker. I brevet røper hun at ektemannen har vært medvirkende til hennes død. Kjennskapen til dette har påvirket Gerds nerver. Morfinen ble hennes naturlige flukt fra virkeligheten. Poul, som har fått brevet av Gerd, oppsøker forhenværende politiinspektør Thorsen som arbeidet med legehustruens mystiske dødsfall.
Posisjonsvinkel

Posisjonsvinkel forkortes vanligvis PA. Den er et mål avledet av observasjon av visuelle binærstjerner. Den er definert som vinkelforskjellen i grader mellom sekundærstjernen og primærstjernen, relativt til himmelens nordpol.
Som eksemplet illustrerer, kan man tenke seg at man observerer en hypotetisk binærstjerne med en PA på 135 grader, det betyr at en tenkt linje i okularet trukket fra himmelens nordpol (NCP) til primærstjernen (P) ville ha en forskjell fra sekundærstjernen (S) slik at vinkelen NCP-P-S ville være 135 grader.
Når man tegner grafer til visuelle binærstjerners baner, er NCP-linjen tradisjonelt tegnet nedover, det vil si med nord på bunnen, og PA målt mot klokka, fra 0 til 359 grader.

Definisjonen av posisjonsvinkel utvides også til å gjelde for utvidede objekter slik som galakser, der det refererer til vinkelen dannet av storaksen til objektet og NCP-linjen.

Videre lesning

D. Scott Birney, Guillermo Gonzalez, David Oesper (2007). Observational Astronomy. Cambridge University Press. s. 75. ISBN 0-521-85370-2.
Sophus Bugges plass (Oslo)

Plassen og barnehagen

Plassen er tilrettelagt for lek og ballspill, og skøyteis om vinteren. Ballbinge ble satt opp i 2007. 
Vest på plassen ligger Fagerborg Menighetsbarnehage, som sto ferdig i 2010. Brutto areal er 1200 kvadratmeter og tak og vegger er kledd med kjerneved av lerk. Barnehagen, som er tegnet av Reiulf Ramstad arkitekter, har 68 plasser for barn fra 1-6 år. Barnehagen ble i 2011 nominert til Oslo bys arkitekturpris. Den første menighetsbarnehagen ble åpnet i 1958 på samme sted.
På folkemunne kalles plassen «Bayern» fordi det ble drukket bayerøl her i perioden med mye byggevirksomhet.

Historie

I 1926 ble plan for bruk av plassen godkjent, etter mange års uenighet mellom Parkvesenet og andre etater om ustrekningen mot syd (herunder opparbeidelse av Lyder Sagens gate til Fagerborggata syd på plassen) og hva den skulle brukes til. Plassen ble så satt i stand som øvelsesbane for ballspill og lekeplass. I en lagmannsrettsdom i 1939 pålegges kommunen å stoppe bruken av plassen til fotballplass og skøytebane. Rettssaken kom etter klage på støy fra to naboer. 
Under annen verdenskrig ble plassen brukt av den tyske okkupasjonsmakten til garasjer med betongfundamet som viste seg besværlig å få fjernet etter krigen. Et forslag kort tid før annen verdenskrig om å bygge boliger på plassen ble avvist gjennom vedtak om bruk som idrettsplass for skolen i 1947.
Rider

Rider er et engelsk ord som beskriver en musikers eller skuespillers liste over tekniske og praktiske nødvendigheter og ønsker i forbindelse med en fremføring. En rider er et tillegg i kontrakten som inngås med arrangøren.

Praktisk rider

Den praktiske rideren omhandler artistens/skuespillerens ve og vel, fra matservering og garderobeforhold, overnatting, reise og lokal transport. En slik rider inneholder også ofte ønsker om tilgang på forfriskninger og snacks backstage, altså på artistenes hvilerom bak scenen. Slike ridere har gjerne fått oppmerksomhet i pressen, enten på grunn av sin urimelighet eller forunderlighet, og enten ryktet er sant eller ei. Et eksempel er Marilyn Mansons rider som påstås å ha inneholdt Haribo gummibjørner, samt en skallet og tannløs prostituert.
Andernos-les-Bains

Befolkningsutvikling

Antall innbyggere i kommunen Andernos-les-Bains
Referens:INSEE
Keep of Kalessin

Biografi

Bandet ble dannet i 1993 av Obsidian C og Ghash, og gikk da under navnet «Ildskjær». Debutalbumet Through Times of War ble gitt ut sommeren 1997. Bandet har byttet medlemmer en rekke ganger. For sitt tredje studioalbum Armada, fra 2006, ble de nominert til både Spellemannprisen 2006 og Alarmprisen 2007, men tapte for Enslaved. De slo igjennom med dette albumet, og fulgte opp med Kolossus i 2008.

Melodi Grand Prix 2010

8. januar 2010 vant Keep of Kalessin sammen med Maria Haukaas Storeng første delfinale i norsk Melodi Grand Prix 2010, kom helt til finalen og fikk en tredjeplass. De skapte norsk Grand Prix-historie ved å bli det første metalbandet som noensinne har vært med i den norske finalen. «The Dragontower», sangen Keep of Kalessin deltok med, er komponert av Grønbech, tekst er av Keep of Kalessin.
Morgen

Morgen [morgen] er den første delen av dagen og begynner ved soloppgang, eller fra klokken 06.00 og varer frem til 09.00. Morgen avløser natt og etterfølges av formiddag og videre går over i ettermiddag. Alle tidspunkter er hentet fra Meteorologisk institutt.

Morgen i kulturen

Morgenen står gjerne for noe positivt, ved at den gir en ny begynnelse etter den mørke natten. Det finnes flere guder for morgenen, som Eos og Usjas. Symbol for morgenen er hanen.
I vår samtid er morgenen forbundet med slutten på søvnen og begynnelsen på slitet med å arbeide eller leve. Særlig mandagsmorgenen blir rakket ned på, for eksempel i sanger som «Monday morning blues».
I nyere tid er morgenen blitt en stund der kommunikasjon og strømnett blir særlig belastet, ettersom mange flytter på seg og mye virksomhet tar til akkurat da. Mange transportårer, både kollektivtrafikk og veinett, opplever «morgenrush».
Europavei 8

Historikk

Betegnelsen E78 ble innført 1. juni 1965 for strekningen Tromsø – Kilpisjärvi – Torneå. UNECE besluttet i 1983 å reformere systemet. E78 skulle få nummeret E08 og E6 skulle få nummeret E47. Det tok noen år med forhandlinger om E6 og først 1992 ble det nye systemet innført i Norge der E8 gikk (Tromsø – Kilpisjärvi – Torneå). E8 ble forlenget fra Torneå til Åbo i 2002. Før 1985 gikk E8 fra London via Hoek van Holland – Hannover – Berlin til Brest i Hviterussland.
Ludvika

Historie

Det statlige jernverket Gustav Vasa etablerte ved Ludvika omkring 1550 gikk i 1726 over i privat eie. Ved slutten av 1700-tallet vokste bebyggelsen ved bruket. Mot slutten av 1800-tallet gikk det nedover med jernproduksjonen og den opphørte i 1890-årene. Ludvika fikk i 1879 jernbaneforbindelse til Göteborg og i 1900 til Stockholm.
Fra 1900 opplevde Ludvika vekst basert på elektroindustri. Elektriska Aktiebolaget Magnet, som senere ble til ASEA-Ludvikaverken og en del av ABB, ble etablert i 1900.
Ludvika fikk status som municipalsamhälle i 1901 og ble köping i 1915. Bystatus kom i 1919.

Næringsliv

Per 2013 sysselsatte ABB rundt 2500 personer i Ludvika, det samme som antallet kommunalt sysselsatte. Landstinget og Spendrups Bryggeri var andre store arbeidsgivere.
US Open 1970 (tennis)

US Open 1970 i tennis ble spilt på gress i Forest Hills i New York mellom 2. og 13. september.
Svinninge (Uppland)

Svinninge er et tettsted i Österåker kommune i Stockholms län i landskapet Uppland i Sverige. I 2010 hadde tettstedet 1 636 innbyggere.
Boleopsidae

Utseende

En liten (ca. 2,5 millimeter), avlang, blank, gulbrun bille. Antennene består av 11 ledd og er sagtakkede og rundt en tredjedel av kroppslengden, ikke fortykkede i spissen. Hodet er omtrent så langt som bredt med noe framskutte kjever (mandibler), fasettøynene nokså store og utstående. Pronotum er rektangulært med hvelvet forkant, mye bredere enn langt. Dekkvingene er avlange, tilspissede bak, beina tynne og middels lange.

Levevis

Ingenting er kjent om hvordan denne billen levde.

Utbredelse i tid og rom

Arten er beskrevet fra fransk rav som stammer fra Eocen-tiden.
Center for Peace Building and Reconciliation

Center for Peace Building and Reconciliation (CPBR) er en organisasjon på Sri Lanka som arbeider for fred og forsoning. Organisasjonen ble dannet av Dishani Jayaweera og Jayantha Seneviratne i 2002. CPBR jobber for fred, fredsbevaring og ikke-vold blant Sri Lankas mange etniske, religiøse, sosiale og språklige grupper fra grasrotnivå til nasjonalt nivå. 
For å fremme målene sine jobber de med religionsdialog, arbeid rettet mot ungdom og arbeid rettet mot kvinner.
I 2016 fikk organisasjonen Niwano-prisen for sitt arbeid.
Mount Grimsley

Mount Grimsley er et lite fjell 1 nautisk mil sørvest for Mount Abbs i Aramis Range i Prince Charles Mountains i Antarktis. Det ble kartlagt etter flyfoto tatt av Australian National Antarctic Research Expeditions og ble navnsatt av Australian Antarctic Names and Medals Committee etter S.W. Grimsley, en teknisk offiser ved Wilkes-stasjonen i 1963.
Église de la Sainte-Trinité de Paris

Église de la Sainte-Trinité («Trefoldighetskirken») er en katolsk kirke som ligger i Paris' 9. arrondissement. Kirken ble bygget i årene 1861 til 1867 og kostet da nesten fire millioner franc.
Kirken er mest kjent under navnet La Trinité, ble tegnet av Théodore Ballu som en del av opprustingen og omreguleringen av Paris under Baron Haussmann. Kirken kan nås fra Métro, den nærmeste stasjonen er Trinité og er oppkalt etter kirken. Kirken er særlig kjent for sin organist gjennom 61 år, Olivier Messiaen.
Endroedyolus

Utseende

En ganske liten skarabide.

Levevis

Arten lever i skog som ligger 1000-1100 meter over havet og har en årsnedbør på rundt 1000 millimeter, noe som er relativt fuktig for området.

Utbredelse

Denne sjeldne og truede arten er bare kjent fra to fjell i provinsen Eastern Cape i Sør-Afrika.
Kversteinfjorden

Kversteinfjorden er et havområde i Brønnøy kommune i Nordland. Den ligger på sørsiden av øygruppen Kversteinen og nord for en gruppe holmer ved Galtbolet. Sør for Galtbolet ligger Brakdjupet. Nordøstover fra Kversteinen går Vegafjorden.
Kversteinfjorden ligger helt ytterst i havgapet og grenser til Norskehavet i vest.
Hard Knocks

«Hard Knocks» er en amerikansk rock and roll-sang, skrevet av Joy Buyers. Elvis Presley fremførte den i Paramount-filmen Roustabout (1964). Charlie Rogers (Presley) sang den med band foran et publikum.
Presley spilte inn sangen i Paramount Sound Stage 2. mars 1964. Den ble utgitt på LP-platen Roustabout (RCA Victor LSP 2999 (stereo) og RCA Victor LPM 2999 (mono)) i 1964. Paramount-produsent var Joseph Lilley.
Hamarøytindan

Hamarøytindan er en sammenhengende  rekke med  fjell og topper som strekker seg over 13 kilometer langs vestkysten av halvøya Hamarøya iHamarøy kommune i Nordland, 
Fjellrekken  begynner ved den lille osen Leira sør for Fikke ved Buvåg og strekker seg sørover til Utåkervika ved Økssundet nord for Skutvik, og består av 19 fjell i tillegg til andre topper og høyder. Det høyeste er Vågsfjellet (948 moh.) 4,2 kilometer nord for Skutvik,  mens det kjente og karakteristiske Hamarøyskaftet (512 moh.) ligger midt i rekken omtrent 5,3 km sørvest for grenden Hamsund.
Fjellene er bygd opp av den vulkanske bergarten syenitt som tilhører Lofot-eruptivene som også blant annet finnes i store deler av  Lofoten og Vesterålen.  Det noe ville preget skyldes at fjellene er gravd ut av botnbreer.
Neskollen skole

Skoletrinn

Neskollen skole har i skoleåret 2012/2013 ca. 510 elever.
Magellanstredet

Magellanstredet eller Magellansundet er et strede helt sør i Sør-Amerika. Det skiller det søramerikanske fastlandet fra øygruppen Ildlandet. Stredet med begge bredder tilhører i sin helhet Chile. Navnet stammer fra oppdagelsesfareren Ferdinand Magellan.
Sundet er den viktigste naturlige passasjen mellom Stillehavet og Atlanterhavet, men anses å være vanskelig å navigere gjennom, på grunn av det ugjestmilde og regnfulle klimaet og at passasjen er relativt trang med flere øyer og grunner. Ved sundet ligger også Kapp Froward som er det søramerikanske fastlandets sydligste punkt.
Frem til Panamakanalen ble åpnet i 1914 var ofte Magellanstredet den eneste sikre måten å seile mellom Atlanteren og Stillehavet på, idet fartøyene ble skjermet fra Sørishavets villskap av Ildlandet i sør og kontinentet i nord. Passasjen var sikrere enn Drakesundet, som er havavsnittet mellom Kapp Horn og Antarktis. Drakesundet er ekstremt turbulent og uforutsigelig, og isfjell forekommer ofte. Frem til Panamakanalens tid var Magellanstredet foretrukket av dampskip, mens Drakesundet var den vanligste passasjen for seglfartøy som hadde det vanskeligere i trange farvann.
Sundets østre åpning ligger i den brede bukten ved grensen mellom Chile og Argentina. I vest er det flere åpninger.
Ferdinand Magellan var den første til å seile gjennom sundet. Det var i 1520, under hans verdensomseiling. Da Magellan seilte inn i sundet den 1. november, ble det kalt «Estreito de Todos los Santos» (Alle helgenssundet, etter den katolske liturgiske festdagen det skjedde på).
Av frykt for at Storbritannia skulle okkupere den viktige skipsruten, tok Chile sundet i besittelse 23. mai 1843.
På nordkysten av sundet ligger byen Punta Arenas, den sørligste byen på det søramerikanske kontinentet.
Langtjernåsen

Langtjernåsen er en ås i Skiptvedt kommune, Østfold. Med sine 223,5 moh. er den det høyeste punktet i kommunen.
GNU-prosjektet

GNU-prosjektet er et massivt samarbeidsprosjekt for fri og åpen programvare som ble startet den 27. september 1983 av Richard Stallman ved Massachusetts Institute of Technology. Dets formål er å gi brukere av datamaskiner frihet og kontroll i deres bruk av datamaskiner og datautstyr, ved å samarbeide om utviklingen og deretter tilby programvare som er basert på følgende rettigheter: Brukere kan fritt kjøre programvaren, dele den (kopiere, distribuere), studere den og modifisere den. Programvare utviklet av GNU garanterer disse rettigheter legalt, via dens lisens.
Fidesz

Historie

Fidesz ble grunnlagt den 30. mars 1988 som et ungdommelig liberalt og antikommunistisk parti. Partinavnet Fidesz er en forkortelse for Fiatal Demokraták Szövetsége, «Alliansen av unge demokrater». I begynnelsen bestod partiet for det meste av studenter, og ble forfulgt av det kommunistiske regimet. Møter måtte skje i hemmelighet, men bevegelsen gjorde seg likevel gjeldende i tiden før Jernteppets fall. Frem til landsmøtet i 1993 hadde partiet en øvre aldersgrense på 35 år og en kollektiv ledelse.
I 1989 ble Fidesz tildelt Professor Thorolf Raftos Minnepris for sitt arbeid for menneskerettigheter. Opposisjonsgruppen ble representert av Péter Molnár, som senere ble parlamentsmedlem i Ungarn.
Ved det første frie parlamentsvalget i 1990 fikk partiet nesten 9 % av stemmene. I 1992 ble Fidesz medlem av Den liberale internasjonale. Et skuffende valgresultat på 7 % i 1994 var hovedårsak til at partiet antok en mer konservativ profil. I 1995 ble Magyar Polgári Párt, «Ungarsk borgerparti», lagt til i partinavnet, og i 2003 antok man det nåværende navnet. Partiet ble i 2000 innmeldt i Den internasjonale demokratiske union, og meldte seg samtidig ut av Den liberale internasjonale. Den konservative dreiningen splittet partiet, og politikere som Péter Molnár, Gábor Fodor og Klára Ungár meldte seg ut. Den største avskallingen gikk til Alliansen av frie demokrater.
Valget i 1998 kan ansees som Fidesz' store gjennombrudd, da partiet fikk 28 % av stemmene og dannet regjering med Uavhengige småbrukere, jordbrukere og borgere og Ungarns demokratiske forum. Det påfølgende valget i 2002 ble svært jevnt, og betydde en stor fremgang for Fidesz med 41 % av stemmene. Med sine 42 % gjenvant Det ungarske sosialistpartiet regjeringsmakten sammen med Alliansen av frie demokrater. Fidesz fikk ny fremgang i 2006, da partiet stilte felleslister med Ungarns demokratiske forum og fikk 42 % av stemmene, men regjeringen ble gjenvalgt.
I 2010 fikk Fidesz 52,7 % av stemmene og 227 av 386 mandater i parlamentet. Før valget hadde Fidesz kommet med tildels populistiske løfter om lov og orden. Valget var et stort nederlag for Det ungarske sosialistpartiet, som halverte sin oppslutning. Samtidig fikk det høyreekstreme partiet Jobbik massiv fremgang og endte som landets tredje største parti. Fidesz' parlamentariske leder, Antal Rogán, har beskrevet Jobbik som «ondt». Viktor Orbán dannet på ny regjering, denne gang i realiteten en ettpartiregjering, men formelt med valgalliansepartneren Det kristendemokratiske folkepartiet. Dette partiet ansees oftest som et haleheng til Fidesz, som det har stilt felleslister med siden 2006.
Etter at partiet vant sitt grunnlovsflertall i parlamentet, har partiet fått vedtatt over 200 lover og en ny grunnlov, sistnevnte endret nesten 2 000 ganger i ettertid. Den nye grunnloven har blitt sterkt kritisert nasjonalt og internasjonalt for å begunstige regjeringspartiet og begrense demokratiske rettigheter.
I mars 2019 ble partiet suspendert fra Det europeiske folkeparti.
Jazzaway

Jazzaway (etablert 2003) er et norsk plateselskap for jazz og improvisert musikk. Det ble startet og er eid av musiker Jon Klette (1962–2016) som ga ut selskapets første plate med sitt eget orkester Jazzmob.
New Bradwell

Historie

Under den andre verdenskrig forekom en hendelse som er kjent som Bradwellblitzen. Det var det mest dramatiske som skjedde i det nordlige Buckinghamshire under krigen. Det besto i at én bombe ble sluppet en natt. Det er mulig at den var ment å treffe jernbanefabrikken, men det er mer sannsynlig at det dreier seg om en gjenværende bombe som ble sluppet på et tilfeldig sted fra et fly på vei tilbake fra Birmingham eller Coventry. 
Den opprinnelige landsbyen Bradwell ligger sør for New Bradwell og var et benediktinerkloster, Bradwell Abbey, som i middelalderen eide hele området. Opprinnelig var det meningen at den nye landsbyen skulle få navnet Stantonbury etter navnet på sognet.
Dampskip

Dampskip (eller også dampbåt) var opprinnelig en betegnelse på skip med kullfyrt dampmaskin som etter hvert overtok etter seilskipene.

Historie

Verdens første dampskip, «Clermont», ble satt i drift i 1807. Det var tegnet av ingeniøren og oppfinneren Robert Fulton og ble sjøsatt på Hudson-elva nær New York. I 1819 var DS «Savannah» fra USA, det første dampskipet som krysset Atlanterhavet, innom Arendal som siste europeiske havn på hjemreisen etter å ha besøkt Stockholm og St. Petersburg. Dette var første gang man så en dampbåt i Norge. Norges første dampskip var DS «Constitutionen» og DS «Prinds Carl», hjuldampere som ble satt i trafikk i 1826. Den norske marinens første dampskip, var hjuldampskipet «Nordcap» som ble levert i 1840.
Det første dampskipet i stål var «Aaron Manby», bygget i 1821 i England.
DS «Royal William» ble i 1833 det første dampskipet som krysset Atlanterhavet utelukkende ved hjelp av dampkraft. De første propelldrevne dampskip, skruedampere, ble bygd og satt i drift i årene fra 1836 til 1839. Det første krysset Atlanterhavet i 1845. 
Fra 1860 ble alle dampskip bygd i stål. Utviklingen gikk mot stadig større skip, og RMS «Mauretania» som ble sjøsatt i 1907 var på 45 000 tonn. I 1911 kom så RMS «Olympic»» og RMS «Titanic» på 60 000 tonn.
I enkelte sammenhenger var dampmaskiner spesielt funksjonelle, og ble foretrukket langt opp i tid. Dampmaskiner lager lite støy, og hvalfangerne ønsket stillegående fangstbåter. Derfor ble hvalbåter bygd med dampmaskin helt til 1950-årene. Den bevarte hvalbåten Southern Actor ble bygd med dampmaskin i 1950.   
Fortsatt drives enkelte skip med damp, men da ved hjelp av dampturbin. Disse betegnes vanligvis ikke som dampbåter, men som turbinskip.

Dampskip i Norge

DS «Constitutionen» var det første dampskipet som kom til Norge. Det skjedde i 1826, og med opphevelsen av den 200 år gamle Navigasjonsakten i 1849, ble dampskipene stadig mer utbredt. Fram til 1880 ble norsk handelsdrift femdoblet. De nye båtene satte for øvrig fart i norsk emigrasjon til USA. 
Det første dampskipet som ble bygget i Norge, var «Kong Ring». Den ble bygget på Øya i Hønefoss og sjøsatt på Begnaelva, like oppunder Hønefossen den 9. juli i 1837. Det var meningen at båten skulle settes inn i trafikk på elva mellom Hønefoss og Tyrifjorden, men den viste seg snart å være for svak for oppgaven, og ble derfor erstattet av en ny og større båt.
Det mest kjente dampskipet i Norge i dag er trolig DS «Skibladner» som fremdeles er i drift på Mjøsa. Skipet ble bygget ved Motala verft i Sverige i perioden 1854–1856.
I Haldenkanalen i Østfold og Akershus har en rekke dampbåter tilhold. Blant disse båtene finner man DS «Engebret Soot», DS «Ara» og DS «Hans». I juni 2009 kom skipet DS «Turisten» tilbake til vassdraget etter en omfattende restaurering.
Bootle

Etymologi

Stedsnavnet Bootle er avledet fra angelsaksiske Bold eller Botle i betydningen en bolig. Byen er omtalt i Domesday Book (1086) som Boltelai. Ved 1212 hadde stavingen av navnet blitt til Botle. På 1300-tallet er det også nedtegnet varianter som Botull, Bothull og Bothell.
Bordtennis under Panamerikanske leker 2007

Bordtennis under Panamerikanske leker 2007. Bordtennis var en av flere sporter i de femtende Panamerikanske leker som ble arrangert i Rio de Janeiro i Brasil i perioden 13. til 29. juli 2007. Det ble konkurrert om fire titler, single og lagkonkurranse for både damer og menn.
Rivne

Rivne (ukrainsk: Рівне, polsk Równe, russisk: Ровно – Rovno) er en by i Ukraina, hovedstad i Rivne oblast, med 249 900 innbyggere (2004). På norske kart har byen i årtier vært gjengitt med det russiske navnet, noe som skyldes russifiseringen av bynavn i Russlands og Sovjetunionens velmaktsdager.
Spassk

Spassk (russisk: Спасск, tidligere (1925–2005) kalt Bednodemjanovsk (russisk: Беднодемьяновск)) er en by i Penza oblast i Russland, og administrativt senter for Bednodemjanovsk rajon. Innbyggertall: 7 300 (2005 est), 7 628 (folketelling 2002).

Historie

I 1648 ble et udyrket jordstykke oppdaget i Sjatsk uezd, og det ble gitt til et kloster i nærheten, oppkalt etter Frelseren (Spas på russisk). I 1663 ble en landsby etablert på stedet, kalt Bogdanovo. I 1779 ble byens navn endret til Spassk. Den fikk samtidig byrettigheter, og ble gjort til senter i en uezd etter dekret fra Katarina den store. Det ble imidlertid snart klart at dette ville medføre forvirring, ettersom det fantes flere byer i Russland med samme navn, hvorav den mest kjente var Spassk-Rjazanskij. Byens offisielle navn ble derfor endret til Spassk na Studentse (russisk: Спасск на Студенце).
I 1925 vedtok en uezd-partikonferanse at byen skulle omdøpes til Bednodemjanovsk til ære for dikteren Demjan Bednyj. Bednyj selv besøkte aldri byen, men hadde etter sigende en livlig korrespondanse med innbyggerne. I 2005 fikk byen igjen navnet Spassk, etter dekret fra president Vladimir Putin.
Cumberland Bay

Cumberland Bay er en bukt på Sør-Georgia, som er en del av Det britiske oversjøiske territoriumet Sør-Georgia og Sør-Sandwichøyene. Cumberland Bay er 6 km bred ved munningen og avgrenses av Larsen Point og Barff Point.
Britenes administrasjonsbase og forskningsstasjon i King Edward Point og den tidligere hvalfangststasjonen Grytviken ligger i Cumberland Bay.
Cumberland Bay ble oppdaget og navngitt av James Cook i 1775.

Tidligere navn på Guantanamobukta

Guantanamobukta på Cuba het i en periode under britisk okkupasjon på 1700-tallet Cumberland Bay.